钦定古今图书集成/明伦汇编/家范典/第039卷 > 陆游绪训 > 《戒子弟》
## 钦定古今图书集成/明伦汇编/家范典/第039卷 > 陆游绪训 > 《戒子弟》

风俗日坏，可忧者非一事。吾幸老且死矣，若使未遽
死，亦决不复出仕。惟顾念子孙，不能无老态。“吾家本
农也，服农，策之上也；杜门终穷，不求仕进，策之中也；
安于小官，不慕荣达，策之下也。舍此三者，则无策也。
汝辈今日闻吾此言，心当不以为是，他日乃思之耳。
暇日时与兄弟一观以自警，不必为人道也。”

“古者植木冢上，以识其处耳。吾家自先太傅以上，冢
松多不过十株。初葬宝章，比上世差为茂蔚，亦止数
亩耳。左丞归葬之后，积以岁月，林樾渐盛，遂至连山
弥谷，纷然争讼，重为门户之羞。不幸孙曾遂有翦伐，
贸易金币，坐视则不可，禁止则纷然争讼，重为门户
之辱，其害又甚于厚葬。吾死后，墓木毋过数十株，不”
可陷后人于不孝。戒之戒之。

子孙才分有限，无如之何，然不可不使读书。贫则教
训童稚以给衣食，但书种不绝足矣。能布衣草履以
事农圃，足迹不至城市，大是佳事。关中村落有魏郑
公庄，诸孙皆为农，张浮休过之，《留传》云：“儿曹不识字，
耕凿魏公庄。”仕宦不可常，不仕则农，可无憾也。但切
不可迫于衣食，为市井小人事，戒之。